Anno Domini millesimo quadringentesimo octogesimo primo, edita sunt et diffinita in generali Capitulo. ORATIONES 1.   Pro sanctissimo… *etc. ut in anno* 1479. 2.   Praeterea pro serenissimo… *etc. ut in anno* 1472. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. [DIFFINITIO] GENERALIS 6.   Cum Ordo noster Cisterciensis specialiter et expresse ac iuste domino abbati et conventui Cistercii ac ipsi monasterio Cisterciensi sit obligatus veraciter in summa 25448 francorum seu florenorum aureorum et 3 grossorum argenteorum de antiquo debito, cum resta ultimorum quae ascendit ad summam 3850 florenorum, 8 grossorum, 2 den. de et pro toto tempore praeterito… contributionem novem millium… *etc. ut in anno* 1449. ELECTIONUM CONFIRMATIONES 7.   Electionem, promotionem, institutionem et installationem fratris Henrici de Anneto, professi monasterii de Albaripa, ad dignitatem abbatialem eiusdem monasterii, post resignationem fratris Guidonis Leonis, nuper abbatis dicti monasterii, per dominum Claraevallis praedicti monasterii immediatum patrem abbatem, *etc.* praesens generale Capitulum approbat, ratificat et confirmat. 8.   Ad idem, pro fratre Ioanne de Lenduno, professo monasterii de Signiaco, ad dignitatem abbatialem monasterii de Bullencuria, per resignationem fratris Ioannis de Flequières, per dictum dominum Claraevallis dicti monasterii immediate patrem abbatem acceptatas, factas et celebratas. 9.   Ad idem, pro fratre Ioanne Asselin ad dignitatem abbatialem monasterii de Briostel alias de Lanneyo, Belvacensis dioecesis, per abbatem monasterii de Frigidomonte, virtute diffinitionis Capituli generalis factas, etc. 10.   Item, promotionem, provisionem et institutionem de persona fratris Roberti Valée de Rothomago, professo monasterii de Bellobecco, ad dignitatem abbatialem monasterii de Fulcardimonte, per dominum Cisterciensem, s. th. pr., plenaria auctoritate et potestate Ordinis et Capituli generalis fungentem, factas… *etc.* 11.   Ad idem, pro fratre Stephano Ausrye, professo monasterii de Valle Richerii, ad dignitatem abbatialem monasterii de Eleemosina, per dominum Cisterciensem, dicti monasterii immediatum patrem abbatem, factas. CONFIRMATIONES TRACTATUUM, DIFFINITIONUM ET PENSIONUM 12.   Tractatum initum, factum et passatum inter dominum Claraevallis, s. th. pr., et conventum suum ex una, et abbatem de Signiaco partibus ex altera, pro prioratu de Claromarisco intra et extra muros civitatis Remensis cum eiusdem pertinentiis, necnon de grangia de Voisino, prout in litteris… *etc.* confirmat. 13.   Item, tractatum initum, factum et passatum inter abbatem et conventum monasterii B. M. de Fontemorum et fratrem Ioannem Chamnart, quondam abbatem eiusdem monasterii secundum formam et tenorem litterarum super hoc confectarum, quibus… etc. 14.   Ad idem, pro abbate et conventu monasterii Vallislucentis et Theobaldo Berthiet mercatore de et super quadam domo, vinea, stabulo aut grangia cum pertinentiis suis in civitate Trecensi situatis. 15.   Ad idem, pro praefatis abbate et conventu Vallis lucentis et nobili viro Guidone le Peley, de et super quibusdam domo, stabulo aut grangia cum pertinentiis suis in civitate Trecensi situatis, *etc.* 16.   Pensionem per dominum Claraevallis, s. th. pr., fratri Guidoni Leonis, nuper monasterii de Albaripa abbati assignatam, prout plenius… *etc.* 17.   Visis, auditis et diligenter examinatis litteris abbatis et conventus monasterii de Fonteneto, Eduensis dioecesis, et Ysabellae de Chappes, quondam uxoris honorabilis viri Humberti le Boiteux dicti Rolin, de et super quibusdam haereditagiis, domibus, iardinis et aliis rebus in Vitello situatis, prout… *etc.* 18.   Capitulum generale confirmat diffinitionem anno praeterito factam contra fratrem Laurentium Menardi, religiosum de Bellabrancha, cui idem diffiniendo multis de causis praeceperat, ut indilate monasterium de Firmitate haberet intrare, et ibidem regulariter vivere ; et quia dictus frater visus est a praeceptis recedere, sub poena excommunicationis eidem districte praecipit et mandat quatinus, praesenti diffinitione visa, immediate ad monasterium de Scala Dei, Tarbiensis dioecesis, ibidem regulariter victurus, se transferat, sibi interdicendo sub poena excommunicationis latae sententiae ne quomodolibet audeat monasterium de Bellabrancha praedictum repetere, aut cum fratribus eiusdem loci conversari, donec aliter fuerit ordinatum, mandando fratribus Guillelmo Focault, Ioanni Hantres et cuilibet eorum ut praesentem diffinitionem debitae executioni demandent. 19.   Appunctuamentum factum in monasterio de Pomerio per abbatem monasterii Novicastri, videlicet quod monasterium ipsum manebit in eodem modo et statu, quo dictus abbas in fine suae ultimae visitationis dereliquit absque abbate aut priore, propter inopiam aut insufficientiam omnium victualium, et in eo residebunt religiosi per triennium ex tunc immediate sequens sub disciplina et ordinatione eiusdem abbatis aut suorum commissorum in eodem, tam in spiritualibus quam temporalibus, quo tempore intermedio redditus et aedificia eiusdem monasterii recuperabuntur et reparabuntur, ut in fine triennii ibidem possit institui abbas et conventus secundum formam Ordinis, praesens Capitulum generale absque patris abbatis praeiudicio approbat, ratificat et confirmat. 20.   Capitulum generale confirmat, ratificat et approbat pensionem assignatam fratri Ioanni Pomart, quondam abbati monasterii de Vallibus Sernay, per reverendissimum dominum Cistercii, prout… *etc.* COMMISSIONES 21.   Capitulum generale committit, mandat et praecipit dominis abbatibus de Pontigniaco et de Nigrolacu, quatinus se transferant, citius quo commodius fieri poterit, ad monasterium de Landesio, et ibidem diligenter se informent super quibusdam multiplicibus articulis accusatoriis, hinc inde inter abbatem et quosdam fratres eiusdem loci Capitulo generali praesenti exhibitis non sufficienter ad sententiandum dispositis, et secundum quod ipsi invenerint criminosos et delinquentes, in capite et in membris, taliter puniant, quod aliis cedat in terrorem et exemplum, et ulterius, si opus est, monasterium ipsum in capite et in membris visitent et reforment, in plenaria Ordinis potestate. 22.   Capitulum generale inter ceteras suas sollicitudines maxime de collegiis Ordinis ubicumque in Universitatibus generalibus constitutis eo affectuosius curam gerit, quo maiora ab eis toti Ordini hactenus commoda provenerunt, et quia ad eius notitiam deductum est collegium Ordinis Tolosanum ob defectum debiti regiminis ad ruinam et desolationem in Ordinis damnum et scandalum non modicum devenire, provisionem et ordinationem ipsius in spiritualibus et temporalibus, prout in *Benedictina* et in ceteris Ordinis constitutionibus in favorem collegiorum praedictorum et scolarium factis et editis plenius continetur, abbati de Candelio committit, eidem sub debito obedientiae praecipiendo, quatinus omnes et singulos abbates qui ad dictum collegium secundum *Benedictinam* praedictam suos scolares illuc mittere obligantur, per censuras Ordinis, commendatariis etiam monasteria, quae ad hoc obligantur, occupantibus non omissis, viriliter compellat, cum sufficientibus provisionibus eosdem suos scolares destinare, quibus de magistris, lectoribus dictus abbas secundum quod expediet et exiget capacitas auditorum diligenter providebit, duo aut tria monasteria quorum quodlibet non sufficeret suum mittere scolarem secundum eius discretionem copulando. Quos quidem scolares omnes et singulos procurabit et compellet disciplinate conversari, et si quos inde cognoverit, quod absit, deviare, illos studeat sub eodem debito reducere, et prout honestas et finis scolarium, qui sacrosanctae religionis observantiam professi sunt, requirit et postulat ad viam dirigere veritatis ; et si invenerit aliquos monachos absque licentia et causa legitima vagari per civitatem Tolosanam et irregulariter se habere, eos capiat et carceri, si opus est, mancipet ac monasteriorum et abbatum suorum expensis secundum casus exigentiam detineat et corrigat, in plenaria Ordinis potestate. 23.   Capitulum generale sufficienter per relationem domini Claraevallis de inutilitate et inhonesto regimine abbatis et monachorum de Valleregis informatum, volens de remedio providere, de Caroliloco, s. th. pr., de Igniaco et de Signiaco monasteriorum abbatibus diffiniendo praecipit et mandat, quatinus ipsi aut ipsorum duo coniunctim personaliter ad monasterium praefatum Vallis regis se transportent, atque ibidem in capite et in membris diligenter et efficaciter visitent, et quae visitanda, corrigenda et emendanda invenerint, corrigant et emendent, etiam usque ad abbatis, officialium atque ceterorum depositionem inclusive, expulsionem, et si opus sit, aliorum institutionem procedendo, in plenaria Ordinis potestate. 24.   Capitulum generale committit domino Morimundi ut monasterium monialium de Sanctorames [Sanctomares], prope et extra muros civitatis Lectoriensis in Vasconia situatum, prorsus reductum in ruinam, quod ut possit relevari frater Guillelmus, Mirapicensis, monasterii de Bollianis professus, supplicat sibi dari et conferri, ut de illo secundum Ordinis constitutiones praefatus dominus Morimundi disponat, eidem monasterio praefatum fratrem, aut alium praeficiendo, quem necessitati loci ipsius cognoverit congruere, commendario [commendatario ] monasterii de Gimundo et quibuscumque aliis sub censuris Ordinis districte praecipiendo et mandando ut quaecumque bona mobilia sive immobilia a dicto monasterio de Sanctomares subtraxerit, restituat, in plenaria Ordinis potestate. 25.   Capitulum generale praecipiendo mandat abbati de Oratorio, quatinus viriliter executioni demandet diffinitionem in favorem fratris Petri Iuhes scolaris de Pietate Dei dudum factam, etiam praecipiendo procuratoribus et receptoribus de Pietate Dei quatinus eidem scolari de vestiario debite et sufficienter provideant. 26.   Capitulum generale cupiens semper universas utriusque sexus suae sollicitudini creditas personas ad gradus perfectionis promovere sublimiores, abbati de Ebraco, s. th. pr., diffiniendo committit, praecipit et mandat, quatinus ad monasterium monialium de Coeli corona accedens, et illud in capite et in membris diligenter et religiose visitans illud in omnibus et per omnia reformare, emendare et ad instar reformatorum reducere pro semel dumtaxat studeat, auxilium domini marchionis Brandeburgensis principis terrae etiam, si opus est, implorando, in plenaria Ordinis potestate. 27.   Abbatibus de Otterburg et de Heymerode, et cuilibet eorum in solidum, diffiniendo praecipit et mandat Capitulum generale, quatinus se diligenter informent super accusationibus introductis contra modernum priorem de Ramosa, et de actis circa eum per abbates de Eberbaco et de Mulbruna [Mulbrunna], necnon super appellationibus per praedictum priorem emissis, et secundum quod invenerint, eos terminent et studeant super praemissis rumoribus, quibus diu est audientia Capituli et multoties extitit occupata, dictum priorem corrigere et emendare, etiam si opus est contra eum usque ad depositionem inclusive, et alterius loco eius institutionem efficaciter procedendo, et ipsum prioratum in spiritualibus et temporalibus reformando, in plenaria Ordinis potestate. 28.   Capitulum generale committit domino Morimundi ut compellat modernum abbatem Pontisthieffridi solvere pensionem antiquo abbati eiusdem loci hactenus assignatam, in plenaria Ordinis potestate. 29.   Domino Pontigniaci per generale Capitulum committitur, quatinus quamprimum commode poterit, ad monasterium de Sancto loco, alias de Septem fontibus, personaliter accedat, ibidemque visitet et reformet in capite et in membris omnia et singula quae invenerit visitanda et reformanda, etiam viriliter et exacte compellendo per censuras Ordinis fratres Ioannem de Valle et Iacobum de Long, praedicti monasterii monachos, prout alias dominum Claraevallis moniti fuerunt ad reddendum computationes de omnibus et singulis per ipsos receptis tempore processus dicti monasterii, ipsos secundum suorum exigentiam delictorum puniendo et corrigendo. 30.   De Caricampo et de Longovillari monasteriorum abbatibus, et eorum cuilibet in solidum, per generale Capitulum committitur, quatinus regimen et administrationem omnium et singulorum bonorum, reddituum et proventuum ecclesiae desolatae de Claromarisco in regno Franciae situatorum et existentium, secundum suam providam discretionem et conscientiae dictamen de ipsis redditibus distribuant ea quae necessaria erunt fratribus Guillelmo Rapre, Florentino Martel, Iudoco Monachi, Ioanni Machaire, Guillelmo de Fromentel et Petro Vincent religiosis professis monasterii praedicti de Claromarisco in ipso regno commorantibus, quibus christianissimus dominus noster rex dedit permissionem et licentiam percipiendi et levandi ipsa bona, guerris durantibus ; residuum vero praedictorum bonorum et reddituum penes se custodiant et conservent. IUDICES 31.   Ad audientiam praesentis Capituli generalis, fide dignorum relatu dolenter pervenit, quod in pluribus monasteriis Ordinis, et signanter in monasterio de Lanneyo, Belvacensis dioecesis, per abbates et quosdam religiosos dicti monasterii a triginta annis et citra, quidam tractatus illiciti et indebiti de quibusdam grangiis dicti monasterii terris seu membris maioribus et melioribus contra papalia et Ordinis statuta, incepti, facti et passati sunt et fuerunt, ac usque hodie permanent in praegrande praeiudicium et gravamen praedicto monasterio. Idem generale Capitulum super quod de remedio opportuno obviare cupiens, abbatibus de Regalimonte et de Caroliloco, s. th. pr., et eorum cuilibet in solidum committit et districte praecipiendo iniungit, quatinus quamcitius commode fieri poterit, ad praedictum monasterium de Lanneyo se transferant, aut alter eorum se transferat, ibidemque diligenter et debite super huiusmodi tractatibus se informent, aut alter eorum se informet ; et si per informationem invenerint aut alter eorum invenerit dictos tractatus in praeiudicium et gravamen dicti monasterii, ac contra formam Benedicti Papae XII, et *statutorum* Domini Pauli Papae II, in favorem totius cleri *concessum* eosdem tractatus factos fuisse vel esse, cassent, irritent et annullent, ac nullius vogoris [vigoris ] et efficaciae esse declarent, in plenaria Ordinis potestate. 32.   Ad idem, pro monasterio de Vallibus Sernay, et eosdem iudices. 33.   Ad idem, pro prioratu de Monceyo, abbatibus de Savigniaco, de Fontanis albis, de Claromonte et eorum cuilibet. 34.   Ad idem, pro abbate de Barbello, abbatibus de Prulliaco et de Sacra cella et eorum cuilibet. 35.   Ad idem, pro monasterio de Albaripa, abbatibus de… (*locus vacuus*). 36.   Per generale Capitulum committitur domino Claraevallis, s. th. pr., necnon abbatibus de Fonteneto et de Quinciaco, et eorum cuilibet in solidum, quatinus quamprimum commode poterunt, personaliter accedant, seu alter eorum accedat, ad monasterium de Moris, et ibidem vel alibi se fideliter et diligenter informent de et super contentis in supplicatione, cui praesens diffinitio annectitur, et si per informationem debitam invenerint contenta esse vera, partibus hinc inde vocatis et auditis, debitae iustitiae complementum eisdem ministrent, in plenaria Ordinis potestate. 37.   Abbati de Belloloco, Ruthenensis dioecesis, per generale Capitulum committitur, quatinus quamprimum commode poterit, compellat per omnes iuris et iustitiae vias, abbatem monasterii de Calercio ad satisfaciendum abbati de Candelio de expensis per ipsum factis in auditione computorum monasterii Grandissylvae, auctoritate et mandato dicti Capituli, et hoc in plenaria Ordinis potestate. 38.   Ad idem, domino Claraevallis, s. th. pr., et domino Morimundi, et eorum cuilibet pro domino Pontigniaci contra abbatem de Boscheto ad sibi refundendas expensas per ipsum factas, visitando et reformando praedictum monasterium virtute et auctoritate Capituli generalis. 39.   Attenta dispositione monasterii de Busayo, ratione commendae, per generale Capitulum committitur provisori collegii Sancti Bernardi Parisiis, quatinus per censuras Ordinis compellat viriliter et exacte abbates monasteriorum de Sancto Albino et de Reliquiis ad realiter deliberandum 12 scuta fratri Ioanni Bolaie, scolari monasterii praedicti de Busayo, et in eodem collegio sententias in proximo lecturo ad succurrendum suis necessitatibus et agendum, et hoc in plenaria Ordinis potestate. 40.   Per generale Capitulum committitur abbati de Rigniaco, s. th. pr., quatinus per censuras Ordinis compellat abbatem monasterii de Sacracella ad satisfaciendum domino Pontigniaci, de expensis factis ratione religiosi sui in carceribus praefati domini, suis exigentibus demeritis, detenti, et hoc in plenaria Ordinis potestate, ipsum quoque deinceps in suo monasterio detineat et ad illud revocet, et ad religiose vivendum compellat. 41.   Abbatibus de Longovado et de Ripatorio ac de Bullencuria, et eorum cuilibet per se et in solidum committit generale Capitulum, quatinus omnes abbates et abbatissas ac alias utriusque sexus Ordinis personas, quos et quas invenerint, aut alter eorum invenerit domino Claraevallis, s. th. pr., et eius monasterio in aliquibus pecuniarum summis seu etiam in quibuscumque aliis bonis et rebus obligatos seu debite teneri, per censuras Ordinis et alia iuris et iustitiae remedia, ad satisfaciendum eidem suoque monasterio viriliter et debite compellat, in plenaria Ordinis et dicti Capituli generalis potestate. 42.   Ad idem, pro domino Cistercii et suo monasterio, abbatibus de Firmitate, de Claravalle, s. th. pr., de Morimundo et de Charitate, et eorum cuilibet. 43.   Ad idem, pro domino Morimundi, abbatibus de Regalimonte, de Caroliloco, s. th. pr., de Vallibus in Ornesio et de Crista. 44.   Ad idem, pro abbate Charitatis, abbatibus de Balerna et de Aceyo. 45.   Ad idem, pro abbate de Ellancio, abbatibus de Signiaco et de Igniaco. 46.   Ad idem, pro domino Pontigniaci, abbatibus de Claravalle, s. th. pr., et de Morimundo. 47.   Capitulum generale unicuique quod suum est reddere cupiens, et debitae iustitiae complementum ministrare desiderans, ad instantiam et supplicationem abbatis et conventus Claraevallis, abbatibus de Regalimonte et de Caroliloco, s. th. pr., committit et praecipit, quatinus vocatis et auditis provisore et cellerario collegii Sancti Bernardi Parisiis, et aliquibus peritis lathomis sive carpentatoribus super iure proprietatis cuiusdam camerae existensis [existentis ] in magno infirmitorio eiusdem collegii contiguae domui Claraevallis de latere magni dormitorii, in qua alias morabatur frater Vyenetus, tunc scolaris et baccalarius de Caroliloco, et post ipsum modernus abbas de Fonteneto, quam ipsi abbas et conventus Claraevallis contendunt et dicunt esse de corpore, ambitu et pertinentia suae praefatae domus, tenendo et procedendo ab ipsa camera versus hortum Claraevallis ac ecclesiam Sancti Nicolai de Cardineto, ita quod sub integro tecto ipsius domus Claraevallis, ut dicunt, comprehenditur et includitur, ipsa camera quam ideo asserunt et affirmant sibi pertinere debere, quam citius poterunt se debite informent, et si per informationem debitam tam ex antiquis intersigniis ostiorum aut alias, quam per operariorum relatione invenerint eamdem cameram antiquitus fuisse et verisimiliter debere esse de corpore, ambitu et pertinentiis ipsius domus Claraevallis, ipsam tamquam talem et ipsis Claraevallensibus pertinentem declarent, ordinent, et diffinitive decernant, in plenaria Capituli generalis et totius Ordinis potestate. 48.   Per generale Capitulum generale committitur abbatibus monasteriorum de Scala Dei et de Candelio, quatinus fideliter debite et diligenter se informent de et super omnibus et singulis contentis in tractatu inito, facto et passato inter abbatem et conventum monasterii de Bollianis in Vasconia, et nobilem virum Ioannem de Monte Lugduno, cui tractatui haec praesens diffinitio annectitur, et si per informationem debite factam invenerint dictum tractatum fore et esse utilem praedicto monasterio ipsum secundum suum tenorem approbent, ratificent et confirment, in plenaria Ordinis potestate. 49.   Ad idem, abbatibus de Scala Dei et de Candelio, et eorum cuilibet per se et in solidum, quatinus secundum diffinitionem alias editam, per omnes iuris et iustitiae vias compellant, seu compellat eorum alter fratrem Ioannem de Vaudogrio ad plenarie satisfaciendum fratri Ioanni Plenholis de expensis factis alias, in processu habito contra eum pro dignitate abbatiali monasterii de Villalonga. 50.   Committitur abbatibus de Rigniaco, s. th. pr., et de Quinciaco, et eorum cuilibet, quatinus diligenter et debite se informent de et super contentis in litteris tractatus abbatis et conventus monasterii de Fonteneto, cui haec praesens… *etc. ut supra, n° 48*. 51.   Committit generale Capitulum abbati de Charitate, quatinus se debite informet de et super controversia, seu querela mota aut moveri parata inter abbatem monasterii de Bullione, et fratrem D. Guillelmum de Iusseyo suum praedecessorem, partibusque hinc inde auditis, debitae iustitiae complementum ministret, in plenaria Ordinis potestate. 52.   Generale Capitulum committit domino Firmitatis, quatinus fideliter et diligenter se informent de et super contentis in litteris abbatis et conventus monasterii Maceriarum, quibus haec praesens diffinitio… *etc. ut supra n° 48*. 53.   Abbatibus de Candelio et de Scala Dei per generale Capitulum committitur, quatinus per censuras Ordinis viriliter et exacte compellant abbatem monasterii de Vico ad reddendum et realiter restituendum duos libros iuris canonici, videlicet Sextum et Clementinas a 26 annis vel circa per abbatem Bellaeperticae abbati praelibato charitative concessos ipsi abbati Bellaeperticae, et hoc in plenaria Ordinis potestate. 54.   Capitulum generale diffiniendo praecipit et mandat abbatibus de Otterburg et de Bebenhusen, quatinus per immediatum sequens triennium monasteria monialium de Veteri monasterio et de Sancta Agnete infra muros civitatis Maguntinensis situata visitent, reforment et emendent, etiam auxilio brachii saecularis ad hoc, si opus sit, invocato, in plenaria Ordinis potestate. 55.   Abbatibus de Regalimonte et de Caroliloco, s. th. pr., praesens generale Capitulum committit, ut omnes querelas et controversias motas inter abbatem et conventum de Valle Nostrae Dominae, et abbatissam et conventum Beatae Mariae Regalis, alias de Maloduno, sopiant, terminent et iudicent, insuper praecipit praedictis abbati et abbatissae et conventibus eorumdem, ne a cetero similia extra iurisdictionem Ordinis audeant praesumere. 56.   Ad idem, abbatibus eisdem pro monasterio monialium de Lilio et de Villari similiter inter se contendentibus. 57.    Capitulum generale committit abbatibus de Mulbruna [Mulbrunna ] et de Bebenhusen, quatinus se diligenter informent de et super quibusdam bonis immobilibus, videlicet Bibrach, Wercksheyn, et Blidenstat, quae tamquam minus utilia Eberbacenses cupiunt per commutationem aut alias debite alienare, et si invenerint et compererint alienationem huiusmodi fiendam fore iustam et rationabilem, eamdem approbent, ratificent et confirment, in plenaria Ordinis potestate. CONTUMACES 58.   Abbatissam monasterii monialium de Lavaysse debite ad generale Capitulum citatam per dominum Pontigniacensem et minime comparentem, praesens generale Capitulum contumacem et excommunicatam declarat et denuntiat, huiusmodi diffinitionis executionem domino Morimundi committendo, in plenaria Ordinis potestate. 59.   Omnibus et singulis abbatibus, prioribus, ceterisque nostri Ordinis sacerdotibus super hoc requirendis per generale Capitulum praecipitur et mandatur in virtute salutaris obedientiae et sub excommunicationis poena, quatinus contumacem et excommunicatam per affixionem in valvis ecclesiarum declarent et denuntient abbatissam V. M. de Mègemont debite monitam, per dominum Pontigniacensem, in hac parte commissarium dicti Capituli generalis, ad refundendum et realiter tradendum sex scuta auri domino Morimundi sibi debitis ratione et ad causam visitationis et reformationis monasterii praedicti de Mègemont, et pro scapularibus nigris per ipsum emptis, et hoc in plenaria Ordinis potestate. [DIFFINITIONES] GENERALES 60.   Generale Capitulum dolenter audiens quarumdam nostri Ordinis monialium deformitatem in habitu et nonnullis modis vivendi contra communem et decentem ipsius Ordinis compositionem, et adeo plerumque extraneam, ut nil in eis praeter ipsius Cistercii Ordinis nomen remansisse videatur ; his abusibus pro viribus obviare, et cum sanctis patribus ad Ordinis modum uniformem prius observatum eas reducere cupiens, districtissime omnibus ipsius Ordinis patribus abbatibus, visitatoribus, commissariis et reformatoribus, ac eorum cuilibet praecipit, mandat et iniungit, ut quam citius commode fieri poterit, ubicumque tales abusus, tam in habitibus quam in Ordinis cerimoniis invenerint, reordinent, reforment, corrigant et emendent, omnia ad Ordinis nostri pristinum laudabilem antiquum et debitum modum per censuras Ordinis, si aliter fieri gratiose non potest, ut poterunt reducendo videlicet, ut ipsae moniales caput velatum peplis seu capitegiis non pretiosis, vel nimis curiose compositis, aut plicatis seu impastatis, et desuper, quae professae fuerint velum nigrum de lino vel canabo et non de serico, absque superfluis spinteribus habeant et ferant ; quae vero cucullas ferre et habere consueverunt, utantur cucullis albis per totum satis latis, sine cauda, cum manicis largis, et usque circa genua longis ad cancellandum more Ordinis sedendo et inclinando. Quae autem non cucullis sed mantellis uti consueverunt, habeant mantellos religiosos panni albi, longos usque ad terram sine cauda, absque qualicumque pompa et superfluitate, scapulare nigrum de panno vel sargia non pretiosis super tunicam latitudinis ferme unius pedis usualis, vel circa cinctum cingulo albo et proprio, tunicam albam longitudinis usque ad terram et non ultra non reduplicatam inferius, nec nimis strictam seu apertam superius ; in omnibus indumentis tam exterioribus quam interioribus, caveant a colore nigro vel alio quocumque, exceptis velo et scapulari ; tunicam latam, et usque ad collum clausam superius a parte anteriori penitus teneant, cum sola fissura necessaria dumtaxat ad induendum et capiendum disciplinam ; camisiis lineis utantur per discretionem abbatissae, et super mattam in pannis de lana, nisi cum eis propter necessitatem dispensetur, secundum regulam dormiant. Ab annulis, corrigiis argentatis vel deauratis, necnon ab omnibus curiositatibus abstineant, et generaliter in omnibus, exemplo beatissimi patris nostri Bernardi, habitum sui corporis sic ad simplicitatem et humilitatem Ordinis reducant, ut nil appareat in eis quod possit aut debeat offendere intuentes ; si quae vero rebelles aut inobedientes fuerint, quamvis etiam abbatiali vel alia quacumque dignitate praeemineant debite puniantur, etiam si earum demerita exigant, deponantur ; aliae autem secundum sui casus et status exigentiam taliter puniantur, quod ceteris occasio rebellandi vel inobediendi secludatur, in Ordinis plenaria potestate. 61.   Animarum saluti sollicite invigilans generale Capitulum gravem in Ordine et a diebus multis piorum conscientias agitantem, ac sollicite mordentem articulum super esu carnium atroci scrupulositate, morosaque deliberatione sub divino timore pertractans, cuius decisionem usque ad praesens distulit, hinc sanctae regulae tenorem, necnon devotam nonnullorum filiorum Ordinis abstinentiam et austeram observantiam, multorumque his diebus adhuc in diversis regionibus degentium super hoc puram opinionem et religiosam frugalitatem, et alia multa huic parti servientia ponderans ; inde vero Benedicti Papae XII ac Domini Sixti IV Pontificis Maximi saluberrimas, pernecessariasque moderationes ac dispositiones super huiusmodi esu ad instantiam Ordinis rationabiliter editas ; cum ob urgentissimam et inevitabilem in diversis terris et regionibus necessitatem, in quorum nonnullis ob locorum et terrarum sterilitatem, et guerrarum vastitates et desolationes, in aliis vero propter fluviorum et aquarum raritatem, ubi cum nulla pene victualia praeter carnes haberi possunt, impossibile seu multum difficile esset homines in eis absque earum esu vivere ; tum denique propter alias apparentes satis rationes huic alteri parti non mediocriter faventes, attentius considerans ; quamobrem etsi integro animo cupiat omnes Ordinis filios et filias posse et velle a carnibus abstinere, crebris nihilominus et assiduis multorum querulosis precibus pulsatum, praemissarumque et aliarum plurium rationum consideratione inclinatum, pro animarum et conscientiarum quietudine, conformiter ad gratiam Domini Sixti Papae IV dispositionem seu permissionem, esus carnium prudentiae seu discretioni et conscientiae abbatum, pro se et eorum subditis, necnon patrum abbatum seu visitatorum et reformatorum Ordinis quoad sanctimoniales et conversas, pro diebus ab Ecclesia et ab Ordine non prohibitis remittit, ita ut absque conscientiarum quorumcumque periculo, laesura seu scrupulos pro terrarum, locorum, personarum, societatum, negotiorumve et temporum conditionibus et necessitatibus, ut dictum est, carnibus uti, et cum praedictis subditis suis aut sibi commissis disponere seu dispensare possint et valeant, donec et quousque per dictum generale Capitulum aliter fuerit dispositum et ordinatum, praesens generale Capitulum tamquam pernecessariam et sententiam confirmat, ratificat et approbat. Datum… etc. [DIFFINITIONES] SPECIALES 62.   Capitulum generale obviare cupiens impedimentis, inquietationibus et variis perturbationibus multipliciter Ordini pene ubique factis et dietim emergentibus, diffiniendo committit domino Cistercii, s. th. pr., ut per mundi climata, prout cognoscet expedire, procuratoria in forma communi ad obviandum praedictis et aliis incommodis Ordinis transmittat, in plenaria totius Ordinis et Capituli generalis potestate. 63.   Praesens generale Capitulum attendens maximam gratiam per reverendissimum dominum Cisterciensem multipliciter impensam fratri Nicolao de Sinemuro, religioso suo, in assecutione dignitatis abbatialis monasterii Ursicampi, necnon considerans grave damnum monasterio Cistercii inde exortum, gratam habet et confirmat quamdam compositionem factam, initam et passatam inter praefatum dominum Cistercii et magistrum Ioannem Daubantum, germanum seu consanguineum ac procuratorem eiusdem fratris Nicolai, videlicet quod ex aequo dictus frater Nicolaus tali medio dimittit et relinquit monasterium Cistercii in quamdam compensam ipse quamprimum quousque fructus eiusdem monasterii Ursicampi levaverit, solvet unam bursam 30 francorum pro uno scolari monasterii Cistercii secundum dispositionem domini Cisterciensis, et hanc bursam continuabit per sex annos immediate sequentes, videlicet quolibet dictorum sex annorum in festo beati Remigii solvendo uni scolari Cistercii summam 30 francorum pro dicta bursa, et ad hoc omni excusatione postposita compelli poterit per censuras Ordinis ; quam quidem compositionem ipse procurator fratris Nicolai promisit solemniter se facturum ratificare quamprimum rogatus fuerit per praedictum fratrem Nicolaum, cum renuntiatione omnium exceptionum et quorumcumque in oppositum facientium, mandatque dictum generale Capitulum districtissime sub censuris Ordinis per aliquem iudicem de Ordine taxandis praefato fratri Nicolao, se pro abbate monasterii Ursicampi gerente, quatinus eamdem tamquam iustam et rationabilem, passatamque et concordatam inter partes et ab eodem generali Capitulo confirmatam adimpleat secundum sui tenorem, et quolibet dictorum sex annorum solvat dictos 30 francos pro bursa unius scolaris Cistercii, ut praemissum est. 64.   De benigno consensu et beneplacito reverendissimi domini Cisterciensis, s. th. pr., conservationem monasteriorum Ordinis, quantum sibi possibile est, cupientis et certis rationabilibus causis tamquam ad praemissa moti et inclinati, praesens generale Capitulum, multis cum eo habitis deliberationibus et religiosis conferentiis, ac salutaribus conclusionibus et sententiis tenore praesentium committens abbati monasterii de Regalimonte, s. th. pr., mandat et praecipit, quatinus auctoritative ad certum et competentem diem citet aut citari faciat peremptorie et personaliter fratrem Nicolaum de Sinemuro, monachum professum eiusdem domini Cisterciensis, se pro abbate monasterii Ursicampi gerentis, ad comparendum coram se in capitulo collegii Sancti Bernardi Parisiis, et ibidem hora debita omnibus scolaribus eiusdem collegii ad sonum campanae more solito capitulariter convocatis et congregatis, verboque Dei et aedificationis prolato, praedictum fratrem Nicolaum iuxta formam Ordinis proclamet ipsumque super quibusdam gravibus inobedientiis, rebellionibus et offensis, contra et adversus praefatum dominum nostrum Cisterciensem, factis et diversimode perpetratis dure increpet et redarguat iuxta demeriti excessum, eidem praecipiendo ut in terram prostratus humiliter et devote satisfaciendo veniam petat praefato domino Cisterciensi, in persona eiusdem abbatis Regalismontis ad hoc specialiter deputati suum delictum confitendo, et nihilominus idem abbas Regalismontis declaret eumdem fratrem Nicolaum nullam excommunicationis sententiam aut censuram seu inhabilitatem commisisse, quae ad generalis Capituli notitiam venerit, propter quam dignitatem abbatialem in eodem monasterio Ursicampi aut alibi assequi non potuerit. Et quia ipse frater Nicolaus plus iusto et aliter quam decet religiosum in nonnullis visus est repugnare suo superiori, dictis abbas Regalismontis eidem fratri Nicolao pro ulteriori satisfactione iniungat poenitentiam carceris per octo dies tunc immediate sequentes in dicto collegio, ita ut in exitu dicti capituli indilate eumdem dictis carceribus claudat, ubi solitarius sedeat, sibique praecipiat sub gravibus et regularibus poenis ut dictis octo diebus in carcere expletis, per tunc immediate sequentes quindecim dies continuet officium divinum in ecclesia eiusdem collegii extra stallum, seu stalla in quibus abbates stare solent, compellendo eumdem fratrem Nicolaum ad observantiam praemissorum, et citando ipsum peremptorie et personaliter ad proximum futurum generale Capitulum, similiter praefato domino Cistercii in Diffinitorio satisfacturum, et informando sufficienter dictum generale Capitulum proximum super omnibus quae in praemissis facta fuerint, nihil de iniuncto… etc. 65.   Capitulum generale annuit domino Morimundi attestationem, quam abbas monasterii Pontisthieffridi Metensis in audientia Capituli fecit, asserendo quod subditus est abbati de Villerio Metensi et non alias, volens per huiusmodi pertinaciter declinare paternam auctoritatem quam praefatus dominus Morimundi, et sui praedecessores, praetendit et semper, ut asserit, praetenderunt in praefato monasterio Pontisthieffridi habere. 66.   Querelas, contentiones et controversias quae inter dominum Morimundi et abbatem monasterii Pontisthieffridi in civitate Metensi situati, praesens generale Capitulum in modum qui sequitur diffiniendo pro praesenti determinat, videlicet quod partes hinc inde contendentes secunda die futuri Capituli quaecumque munimenta, documenta et instrumenta ius paternitatis et unionis monasterii praedicti concernentia deferent, de singulis praedictum Capitulum, ut perinde materia facilius et commodius tunc possit et valeat terminari, informabunt ; verum quae ad bonorum occupationem fratris Ioannis Heluini, professi monasterii Claraevallis, per dictum abbatem de Pontethieffredi [Pontethieffridi ] in odium praefati domini Morimundi ex eo et propterea factam quod quoddam mandamentum ipsius domini Morimundi contra eum exsequi per obedientiam praetendebat pro dictorum bonorum finali recuperatione fideiubebit, aut pignus sufficiens ad manus domini nostri Cisterciensis, s. th. pr., relinquet, donec et quousque dicto fratri de dictis bonis fuerit integraliter satisfactum, et quia dictus abbas Pontisthieffridi frontose nimis et aperte nimis contra suum superiorem etiam auxilium saecularium contra Ordinis statuta invocando rebellavit, solo prostratus praefato domino Morimundi publice in consistorio Diffinitorum lacrymabilem veniam proclamabit, et ulterius per duos menses continuos quamprimum in monasterio fuerit computandos singulos dictorum mensium secundis, quartis et sextis feriis extra proprium stallum in choro stabit et duobus dictorum mensium diebus cuiuslibet septimanae in pane et aqua ieiunabit. Interim autem praefatus dominus Morimundi alias poenas a praefato abbate Pontisthieffridi non exiget, sed cuncta in statu remanebunt, donec per generale Capitulum aliter fuerit, re cognita, ordinatum. 67.   Capitulum generale desiderans et multipliciter cupiens viros litteratos in Ordine, cum abbate de Buxeria Andegavensi dispensat ut, secundum morem hactenus per abbates observatum, dehinc usque ad triennium in collegio Sancti Bernardi Parisiis ad studendum possit residere, dummodo per se vel patrem abbatem aut commissarium Ordinis, de regimine tam spirituali quam temporali ipsius monasterii debite provideatur. 68.   Capitulum generale certis rumoribus sibi cognitis motum permittit fratri Ioanni de Luto, monasterii de Bellapertica professo, quod possit in collegio nostro Sancti Bernardi Tolosani, et non alibi, studere in iure canonico, et gradus in eadem alma Universitate Tolosana assequi. 69.   Capitulum generale de perfectionibus, idoneitate et sufficientia fratris Petri Iacinna, professi monasterii nostri de Obasina, informatum, idem generale Capitulum creat, constituit et ordinat dictum fratrem Petrum priorem dicti monasterii Obasinae, mandans et praecipiens omnibus et singulis dicti monasterii de Obasina regularibus personis, in virtute salutaris obedientiae et sub excommunicationis poena, quatinus eidem fratri tamquam eorum vero et indubitato priori obediant. 70.   Viso processu inter fratres Guillermum de Sancto Florentino ex una, et Ioannem de Rupe, alias Beauperier, ex alia partibus, occasione dignitatis abbatialis monasterii de Fonte Ioannis deducto, et in eo visis videndis et consideratis considerandis, diligenti maturaque deliberatione praehabita, praesens generale Capitulum, cuius sententiae et determinationi praedicti contendentes se submiserunt dicit, pronuntiat, sententiat et declarat diffinitive dominum abbatem Caroliloci, s. th. pr., commissarium in hac parte per generale deputatum, bene, iuste et sancte sententiam suam ad opus praedicti fratris Ioannis de Rupe dedisse, appellationes in contrarium factas annullando, et silentium perpetuum dicto fratri Guillermo super praemissis imponendo, executionem praesentis diffinitionis domino de Reigniaco, s. th. pr., et abbati de Fontemorum, et cuilibet per se et in solidum committendo, in plenaria Ordinis potestate. 71.   Generale Capitulum patrum abbatum iurisdictionem liberam et integram et illaesam conservare desiderans, quamdam diffinitionem anno Domini 1476 in praeiudicium domini Antonii abbatis Morimundi factam, ratione et occasione processus tunc in curia saeculari super iure dignitatis abbatialis eiusdem monasterii Morimundi pendentis, ad instantiam fratris Nicolai de Bassencuria ipsius monasterii Morimundi electi, et eiusdem domini Morimundi competitoris, domino Cisterciensi ipsum Capitulum tunc celebratum supplicabat, et quantum sub honore et reverentia poterat, ordinando mandabat, ne quamcumque commissionem visitandi, reformandi, seu quoscumque actus alios visitationis aut reformationis exercendi aut onus Ordinis contributiones aut pecunias levandi eidem domino Antonio abbati Morimundi daret, donec per ipsum Capitulum generale aliter dispositum fuisset, cassat, revocat et annullat et nullius diffinit et declarat esse efficaciae aut vigoris, suae sibi iurisdictionis plenariam auctoritatem et liberum usum sicut et ceteris primis Ordinis filiabus ad Dei honorem et animarum salutem solito more tenore praesentis diffinitionis relinquendo et dimittendo, in plenaria Ordinis potestate. 72.   Capitulum generale intuitu pietatis misericorditer dispensat cum officiariis monasterii de Bellapertica, ut dehinc ad biennium inclusive non teneantur ad solutionem contributionum monasterium suum concernentium, nisi quod solvere consueverunt, videlicet marcham argenti ascendentem ad summam novem florenorum monetae Capituli. 73.   Praesens generale Capitulum misericorditer dispensat cum abbate monasterii B. M. de Pratea, ut possit semel in foro conscientiae audire omnes et singulos regulares personas sibi subiectas et illas absolvere cum salutari poenitentia ab omnibus peccatis, casibus et excommunicationum sententiis generali Capitulo specialiter reservatis, sibique Ordinis confessorem eligere qui consimilem ipsum absolvendi habeat potestatem. 74.   Ad idem, pro abbate de Heysterbach et suis subditis, pro semel. EXCUSATIO ABBATUM 75.   Attentis viarum periculis et discriminibus ratione et occasione guerrarum pro hac vice excusantur a via Capituli generalis omnes et singuli abbates, qui ad praesens generale Capitulum commode accedere non valuerunt. REHABILITATIONES 76.   Ad supplicationem abbatis de Bellaaqua generale Capitulum misericorditer dispensat cum fratribus Guillelmo de Montloux et Guillelmo de Fernes, ut non obstante inhabilitate quam incurrere potuerunt interessendo in verberatione cuiusdam famuli rapientis decimas dicti monasterii Bellaeaquae, qui migravit a saeculo occasione huiusmodi verberationis, licet eum non tetigerint, ad omnes Ordinis actus legitimos, voces, gradus, officia et administrationes, dignitates valeant promoveri et assumi. 77.   Ad idem, pro fratre Wendelino Piscatoris, monasterii de Speciosa valle, qui suadente humani generis inimico, lapsus est in carnis contagio, prole inde secuta, super quo tamen Ordinis poenitentiam sibi iniunctam humiliter peregit, excepta dignitate abbatiali. 78.   Ad idem, pro fratre Guillelmo de Villy, monasterii de Voto professo, ad instantiam abbatis de Mortuomari, qui a 20*a* Augusti usque ad 27 Ianuarii apostatando et per saeculum discurrendo, etiam missas celebrando, excepta dignitate abbatiali. 79.   Ad idem, pro fratre Aegidio Potdarain, monasterii de Lanneyo monacho, qui per saeculum vagando per biennium vel circa apostatavit. 80.   Ad idem, pro fratre Petro Cotelifault, monacho de Baugeyo, qui homicidii causa extitit, et per aliquod tempus apostatando regularem habitum temere dimisit, ad omnes Ordinis actus, etc. SUFFRAGIA 81.   Capitulum generale pro compassionis affectu condolens ruinis, desolationibus, paupertatibus et penuriis prioratus Penthemontis, Belvacensis dioecesis, omnibus et singulis Christi fidelibus, qui ad sublevationem et relevationem eiusdem prioratus manus praebuerint adiutrices, ac de bonis sibi a Deo collatis eidem contulerint, idem generale Capitulum annuit plenariam participationem omnium bonorum spiritualium, quae fiunt et de cetero fient in toto Ordine nostro. 82.   Item, pro illustrissimo principe et domino domino Philberto [Philiberto ] duce Sabaudiae. 83.   Item, pro illustri et magnifico domino domino Ludovico comite Camerae, viceque comite Maurianae. 84.   Pro magnifico domino Autermo, domino de Myolan et barone de Aujonecz. 85.   Pro nobili viro Claudio Garelli, ducis Sabaudiae secretario. 86.   Pro domino gubernatore Burgundiae. 87.   Pro domino generali… (*locus vacuus*) ad instantiam domini Cistercii. 88.   Item, pro domino Antonio de Lafin et fratre suo, ad instantiam domini Pontigniaci. 89.   Item, pro domino Aegidio de Belleville, ad instantiam domini Claraevallis. 90.   Pro domino abbate Sancti Dionisii Remensis, et Pontio Ruthier et eius coniuge. 91.   Pro Ioanne Vaulthey, alias Bisot, receptore domini ballivi Divionensis, et eius uxore. 